**ELŐTERJESZTÉS**

**Körmend város Önkormányzata Képviselő-testületének**

**2019. december 12- i ülésére**

Tárgy: **Beszámoló a Bűnmegelőzési és Közbiztonsági Bizottság munkájáról**

**Az új Bűnmegelőzési és Közbiztonsági Bizottság felállítása**

I. **Beszámoló a Bűnmegelőzési és Közbiztonsági Bizottság munkájáról**

Az önkormányzati törvény értelmében a települési önkormányzat feladati közé tartozik a közbiztonság helyi feladatairól való gondoskodás. A Rendőrségről szóló 1994. évi XXXIV. törvény értelmében a rendőrkapitány és az önkormányzat a közbiztonsággal összefüggő feladatok ellátásának társadalmi segítésére és ellenőrzésére – a közbiztonság fenntartásában érintett állami és társadalmi szervezetek bevonásával – Bűnmegelőzési és Közbiztonsági Bizottságot hozott létre 2003 májusában.

2015. január 29-i képviselő testületi ülésen a Bűnmegelőzési és Közbiztonsági Bizottság tagjait az önkormányzat kiegészítette és újraválasztotta.

Szoros kapcsolatot alakítottunk ki mindazon szervekkel és szervezetekkel, melyek a bűnmegelőzés és a közbiztonság területén szerepet vállalnak városunkban. Körmend városában a bűnmegelőzés és közrend fenntartása rendkívül összetett dolog és nem pusztán rendőrségi feladat. A térség rendészeti közigazgatásának központja Körmend, a kapitányság és a Szombathelyi Határőrizeti Igazgatóság Bűnügyi és Felderítő Szolgálata és határőrizeti kirendeltsége is itt működik. Városunkban folytatja szakemberek képzését a Rendészeti Szakközépiskola. A Vas Megyei Kormányhivatal Körmendi Járási Hivatalának Népegészségügyi Osztálya az egészségnevelés, a szenvedélybetegségek, családon belüli erőszak kapcsán végez más feladatai mellett megelőző tevékenységet. Szorosan együttműködik a Katasztrófavédelem helyi szervezetével.

A Polgármesteri Hivatal közrend, közbiztonságot érintő hatósági feladatainak ellátása során törvényekkel jól körülhatárolt módon végzi feladatait.

Jelen van a közrend, közbiztonság területén a civil szféra is, az országosan elismert Polgárőr Egyesület formájában. A Körmendi Közbiztonságért Közalapítvány a rendelkezésre álló anyagi eszközeivel és egyéb lehetőségeivel mindent megtesz a közbiztonsági célok elérése érdekében. A város lakosságának nyugalma, békés munkájának biztosítása, városi rendezvények lebonyolítása érdekében a bűnmegelőzési és közbiztonsági feladatokat koordináló Bűnmegelőzési és Közbiztonsági Bizottság immár tizenhatodik éve látja el feladatait.

Kiemelt feladatai közé tartozik három prioritás, melyek a jelenlegi és a jövőbeni bűnmegelőzési munkát meghatározzák.

**1. Közterületi jelenlét fokozása:** Körmend város szempontjából a bűnözésből várható veszélyek a jövőben nagyobbak lehetnek, már jelenleg is érzékeljük az átutazó bűnözés erősödését. A schengeni határok lebontásával a határőrség által eddig nyújtott szűrő szerep sem tud úgy érvényesülni, mint eddig, és a külföldi átutazó bűnözők is nagyobb számban jelenhetnek meg a városban.

**2. Prevenciós programok:** A helyi média segítségével a saját és a térség negatív példáit bemutatva fel kell készíteni a lakosságot a bűnözés általi veszélyekre. Tudatosítani kell a lakossággal, vállalkozókban és mindazokban, akik potenciálisan sértetté válhatnak, hogy sokkal olcsóbb a szükséges biztonság megteremtése, mint a bűnözők által okozott kár kifizetése.

Nagyobb hangsúlyt kell adni a „szomszédok egymásért” mozgalomnak, ki kell alakítani az itt élőknek azon képességüket, hogy lakókörnyezetük biztonságára jobban odafigyeljenek. Az önkormányzat és az önkormányzati szervek igazgatási és szociális intézkedéseinek összhangban kell lenni és erősítenie kell a bűnmegelőzési és közbiztonsági munkát.

Kiemelt fontosságú célként kell megfogalmazni azt, hogy a kábítószer bűnözéstől teljes egészében elszigeteljük a várost, a tendencia jellegű nagyarányú terjesztés ne gyökerezzen meg és az oktatási intézmények tiszták maradjanak a kábítószer bűnözéstől.

**3. Ifjúságvédelem:** Egyik legfontosabb feladatunk a bűnmegelőzés terén. Nemcsak az ifjúság áldozattá válásának megakadályozásáról van itt szó, hanem ugyanilyen fontos cél annak megelőzése, hogy potenciális bűnelkövetőkké váljanak. A város minden intézményének és szervezetének elsődleges céljának kell tekintenie a gyermekeink biztonságát. Elsődleges és vitathatatlan szerepe van az ifjúság nevelésében a családnak, a családokat olyan helyzetben kell tartani, juttatni, hogy gyermekeik egészséges neveltetését biztosítani tudják. Erre tudnak alapozni az oktatási intézmények, ahol a nevelést tovább folytatják. Fel kell készíteni gyermekeinket a környezet veszélyeire. Az intézményesen szervezett oktatásokat ideértve a D.A.D.Aprogramot folytatni szeretnénk, és erre alapítva nagyobb hangsúlyt fektetni a középiskolás fiatalok felvilágosítására.

A Bűnmegelőzési és Közbiztonsági Bizottság általában kéthavonta tartja üléseit.

**2019. március 20-i ülés**

Napirendi pontok:

* A Bűnmegelőzési és Közbiztonsági Bizottság 2018. évi munkájának bemutatása, melyet Körmend város Önkormányzata 2018. december-i ülésén elfogadott.
* A Bűnmegelőzési és Közbiztonsági Bizottság 2019. évi munkatervének elfogadása.
* A Bizottság soron következő ülése részleteinek elfogadása:

Időpont: 2019. április 17.

**2019. április 17-i ülés**

**Dr. Koncz Gabriella rendőrkapitány asszony éves tájékoztatója**

A Körmendi Rendőrkapitányság két járás területén látja el a feladatát.

A közterületen elkövetett regisztrált bűncselekmények száma lineárisan csökken.

Az illegális migrációból fakadóan embercsempész tevékenységgel nem találkoztak.

A kábítószer prevencióban a szülők és a családok kiemelkedő partnerei a Rendőrségnek.

A személyi sérüléssel járó balesetek száma az elmúlt évhez viszonyítottan nőtt. Szerencsére a halálos balesetek száma 50%-kal csökkent (hatról-háromra).

Rendezvény biztosítások alkalmával rendkívüli esemény nem történt.

A Rendőrkapitányság kiemelt feladatnak tekinti a közlekedési helyzet javítását, közúti balesetek csökkentését és az állampolgárok szubjektív biztonságérzetét befolyásoló jogsértések elleni hatékony fellépést.

**2019. június 25-i ülés**

**A Szombathelyi Tankerületi Központ tájékoztatója:**

A Körmendi Járás intézményeiben az elmúlt 2 évben is folytatódott a tanulólétszám csökkenése.

A hátrányos helyzetű tanulók, valamint a sajátos nevelési igényű és beilleszkedési magatartási zavarral küzdő tanulók különös figyelmet igényelnek.

Korai iskolaelhagyás problémája igen összetett.

Sok szabadidős programmal színesítik a délutáni foglalkozásokat.

Minden iskolai évfolyamon működik a mindennapos testnevelés.

Körmend városa is számos táborozási lehetőséget támogat.

A bizottság elnöke megköszönte Farkas Tiborné szakmai igazgatóhelyettes tájékoztatóját.

**A Körmendi Katasztrófavédelmi Kirendeltség vezetője Király Lajos bemutatta a felújított tűzoltósági épületet.**

Az épület a külső és a belső felújításnak köszönhetően funkciójának megfelelően működik.

**2019. augusztus 07-i ülés**

**A Körmendi Napok előkészítése - H. Vörös Márta tájékoztatója:**

Hosszú az előkészítési folyamat, közel 7.000 háztartásba juttatták el a programot.

A rendezvény biztonságos lebonyolítása érdekében mindent előkészítettek.

A tűzijátékhoz a veszélyzónák kijelölése szakemberek bevonásával történik.

A kijelölt utak lezárásával is biztonságossá válik a rendezvény.

**A Családi és Gyermekjóléti Központ - Lovas Zoltán tájékoztatója:**

Új feladat az intézmény életében a családi szociális diagnózis felvétele.

Speciális szolgáltatások biztosítása.

Hatósági intézkedések elrendelése.

A családsegítő és gyermekjóléti szolgálat szakemberei segítségével

támogatja az iskolai szociális munka végzését.

**2019. szeptember 18-i ülés**

**Családon belüli erőszak és a kiskorú veszélyeztetésének problémái napjainkban**

**Előadó:** dr. Koncz Gabriella r. alezredes, a Körmendi Rendőrkapitányság vezetője, és Molnár Norbert r. hadnagy társelőadó a Körmendi Rendőrkapitányság bűnmegelőzési előadója

dr. Koncz Gabriella példákon mutatja be:

- a családon belüli erőszak megnyilvánulási formáit

- a főbb kiváltó okokat

- mi lehet a vége

Molnár Norbert kiskorú veszélyeztetése:

1. a hivatalos eljárás menete
2. lehetséges megoldások

- kompromisszum keresés

- stressz kezelés

K**atasztrófavédelmi tájékoztató**

**Előadó:** Orbán Balázs alezredes

1. ADR szabályozás
2. veszélyes áruk fuvarozása a 8-as és a 86-os utakon
3. gépjárművek tűzoltó készülékkel való ellátása
4. füstérzékelők szükségessége
5. többszintes épületek megközelítése
6. **szabadtéri tüzelés szabályozása**

Körmend, 2019. november 12.

Czvitkovics Gyula

***a Bűnmegelőzési és Közbiztonsági Bizottság***

***elnöke***

**HATÁROZATI JAVASLAT I.**

Körmend Város Önkormányzata Képviselő-testülete a Bűnmegelőzési és Közbiztonsági Bizottság munkájáról készült beszámolót elfogadja.

Körmend, 2019. november 12.

**Bebes István**

**polgármester**

**II. Az új Bűnmegelőzési és Közbiztonsági Bizottság felállítása**

A Rendőrségről szóló 1994. évi XXXIV. törvény 10. § értelmében a rendőrkapitány és az illetékességi területén működő önkormányzatok a közbiztonsággal összefüggő feladatok ellátásának társadalmi segítésére és ellenőrzésére – a közbiztonság fenntartásában érintett állami és társadalmi szervezetek bevonásával – **Bűnmegelőzési és Közbiztonsági Bizottságot** hozhatnak létre. Körmenden 2003. év óta folyamatosan működik ezen Bizottság.

A fenti törvény értelmében a Bizottság elnökének és tagjainak megbízatása az önkormányzati ciklus idejére szól.

Javaslom, hogy Körmend város Önkormányzata a 2019-ben kezdődött új önkormányzati ciklusra is hozza létre a Bűnmegelőzési és Közbiztonsági Bizottságot.

Javaslom a képviselő-testületnek, hogy 7 főt válasszon, illetve kérjen fel a Bizottságba, bizottsági munkába való részvételre, mely közül egy fő töltené be a Bizottság elnöki feladatait.

A bizottság a rendőrségi törvény értelmében maga állapítja meg működésének részletes eljárási szabályait. A Rendőrségről szóló törvény értelmében a bizottság működéséhez szükséges költségeket a Rendőrség és az Önkormányzat külön megállapodásban rögzített arányban viselik, de az eddigi gyakorlatnak megfelelően ilyen költség nem merült fel, így e tárgyban megállapodás megkötése nem szükséges.

Kérem a Tisztelt Képviselő-testületet, hogy a fenti javaslat alapján a Bűnmegelőzési és Közbiztonsági Bizottság létrehozásáról döntsön.

**HATÁROZATI JAVASLAT**

Körmend város Önkormányzata Képviselő-testülete a közbiztonsággal összefüggő feladatok ellátásának társadalmi segítésére és ellenőrzésére a rendőrkapitánnyal együttműködve Bűnmegelőzési és Közbiztonsági Bizottságot hoz létre a 2019-2024-es önkormányzati ciklus idejére.

A bizottság összetételére a Képviselő-testület a következő javaslatot teszi:

1. A bizottság elnökének a mindenkori alpolgármestert javasolja.
2. A képviselő-testület a bizottság tagjának választja, illetve felkéri a bizottsági munkában való részvételre az alábbi személyeket:

* Dr. Hadnagy Ádám képviselő,
* A Dr. Batthyányné Coreth Mária Óvoda és Bölcsőde mindenkori intézményvezetője
* Vas Megyei SZC Rázsó Imre Szakgimnázium és Szakközépiskola mindenkori intézményvezetője
* Körmendi Kölcsey Utcai Általános Iskola mindenkori intézményvezetője
* Körmendi Olcsai-Kiss Zoltán Általános Iskola mindenkori intézményvezetője
* Körmendi Kölcsey Ferenc Gimnázium mindenkori intézményvezetője

1. A Bizottság további tagjainak személyére a Képviselő-testület az alábbi javaslatot teszi:

* Az Önkormányzat felkéri a Körmendi Rendőrkapitányságot, hogy részéről Dr. Koncz Gabriella kapitányságvezető és Tóth János bűnügyi osztályvezető személyek delegált tagjai legyenek a Bizottságnak.
* Az Önkormányzat felkéri a Vas Megyei Kormányhivatalt, annak a Körmendi Járási Népegészségügyi Intézetét, hogy a helyi tiszti főorvos delegált tagként vegyen részt a Bizottság munkájában,
* az Önkormányzat felkéri a Vas Megyei Katasztrófavédelmi Igazgatóságot, hogy a Katasztrófavédelem helyi parancsnoka delegált tagként vegyen részt a Bizottság munkájában,
* Az Önkormányzat felkéri az Országos Mentőszolgálatot, hogy a helyi Mentőszolgálat vezetője delegált tagként vegyen részt a Bizottság munkájában,
* Az Önkormányzat felkéri Körmend város Közbiztonságáért Közhasznú Alapítvány elnökét, hogy delegált tagként vegyen részt a Bizottság munkájában,
* Az Önkormányzat felkéri helyi Polgárőrség vezetőjét, hogy delegált tagként vegyen részt a Bizottság munkájában,
* az Önkormányzat felkéri a helyi védelmi feladatok ellátásáért felelős köztisztviselőt, (közbiztonsági, védelmi referens), hogy vegyen részt a bizottság munkájában,
* az Önkormányzat felkéri a Szociális Szolgáltató és Információs Központ vezetőjét, hogy Ő vagy az általa meghatalmazott személy vegyen részt a Bizottság munkájában.

Körmend, 2019. 11. 15.

**Bebes István**

**polgármester**